बैंक में नेटवर्क फेल, मायूस लौटे किसान
चार दिनों की छुट्टी के बाद सोमवार को किसान चेक लेकर बैंक पहुंचे, तो नेटवर्क फेल हो गया। भुगतान के लिए जिला सहकारी केंद्रीय बैंक पहुंचे सैकड़ों किसान दिनभर परेशान रहे। शाम तक किसान उम्मीद पर बैठे रहे और आखिर में अधिकारियों ने खाली हाथ लौटा दिया। एक तरफ 24 घंटे में किसानों को भुगतान का दावा किया जा रहा है और आलम यह है कि 15 दिन बाद भी किसानों को भुगतान नहीं मिल रहा है।
जिला सहकारी बैंक में सोमवार दोपहर 2 बजे तक सैकड़ों किसानों को भटकते देखा गया। खातों में राशि जमा हुई, तो बीएसएनएल का नेटवर्क फेल हो गया। सुबह से कतार लगाकर खड़े किसानों को लौटना पड़ा।
यह हालत जिलेभर के सहकारी बैंकों की रही। सहकारी बैंक में दर्जनों गांव के 400 किसान सुबह 10 बजे से भुगतान के लिए पहुंचेे थे। बैंक के भीतर और परिसर में खड़े होने तक की जगह नहीं थी। बैंक के बाहर सड़क में किसानों की भीड़ लगी रही। बैंक अधिकारियों के अनुसार चार दिन बाद बैंक खुलने से ऐसी स्थिति हुई थी।
देर से जमा हुई राशि
जिलेभर के बैंकों के लिए मुख्यालय से राशि भेजी जाती है। चार दिन बाद बैंक खुलने के कारण किसानों को परेशानी हुई है। नेटवर्क फेल होने के कारण बैंक का काम-काज प्रभावित रहा। -आरके नायक, मैनेजर, जिला सहकारी बैंक, महासमुंद
बैंक पहुंचे किसानों की जुबानी…
महासमुंद. बैंक के बाहर खड़े होकर किसान इस तरह लाइन लगाकर खड़े थे।
10 दिन से लगा रहा चक्कर
दस दिन पहले बरौंडा बाजार में धान बेचा। तीन बार भुगतान के लिए बैंक आ चुका हूं। आज-कल खाते में राशि जमा होने की बात कहकर लौटाया जा रहा है। किसानों के प्रति जरा भी संवेदनशीलता नहीं दिखाई जा रही है। रघुवीर साहू, किसान, लाफिन खुर्द
बैंक में भारी अव्यवस्था
एक साथ कई किसानों को भुगतान देने बुलाया गया था। बैंक मेें अव्यवस्था से परेशानी हुई। सड़क पर खड़े होकर किसानों को लाइन लगाना पड़ रहा है। 24 घंटे में भुगतान की बात कही गई है, लेकिन 10 से 15 दिन में भुगतान किया जा रहा है। ललित सिन्हा, किसान, भलेसर
सरकारी दावा हुआ फेल
सौ से भी अधिक बुजुर्ग किसान बैंक पहुंचे थे। उन्हें बैठने के लिए जगह नहीं मिली। बैंक में पानी की व्यवस्था भी नहीं है। 10 दिन पहले चिंगरौद में धान बेचा था, लेकिन भुगतान अभी तक नहीं मिला है। तीजू निषाद, किसान, चिंगरौद
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva bho_Deva hin_Deva